Pedersgata nr. 048 Næringsliv
I dette huset har det vært rundt 30 forskjellig forretninger og verksteder i årene fra 1898 og frem til i dag. Alt fra syforretning, melkeutsalg, skomakere, kolonial, fiske – og brødutsalg, til verksteder, sadelmaker, vulkaniseringsbedrift for å ende opp i 2014 som restaurant.
En liten trapp ned og vi kommer inn i kjellerlokalene som har inneholdt mange forskjellig næringsveier. Fra gode vinduer kunne en holde rede på alt som gikk for seg på fortauet og i gata. Lokalet var delt i to, derfor var det ofte to virksomheter side om side.
De fleste opplysningene stammer fra folketellinger og annonser i Stavanger Aftenblad. Avisen er et oppkomme når det gjelder å finne stoff fra tidligere tider. Det er utrolig å se hvor ofte selv små aktører hadde annonser, det må ha vært rimelig å reklamere i avisene. En finner sjelden noe om de som sto bak driften av utsalg og annen virksomhet. Noen av disse bodde i huset, mens andre handlet bare her og bodde andre steder. Listen er ikke fullstendig det er mange hull. Årstallene er fra da annonsene sto i avisen, så dermed vet en at de var her akkurat på det tidspunktet. Hvor lenge butikkene var aktive før eller etter kommer ikke fram. Aktivitetene var mangefoldige, men litt utenom handel, har enkelte fortalt om en "ølklubb". Ungene syntes det var moro når noen mannfolk som samlet seg der og drakk kom mer eller mindre ravende ut.
Jeg har prøvd å spore opp de personene som er nevnt, men det er ikke alle jeg har mye informasjon om. Se også artiklene om eiendoms kjøp og salg og ikke minst om folk som bodde her.
I nabohusene nr 50 og 52 var Sverdrup Hansen og på hjørnet lå Diversen i årene etter krigen og frem mot århundreskiftet.
Oversikt, annonsene følger nederst.
Næringsvirksomhet, handel, verksteder og diverse.
1904 – 1905 Halvor Olsen, skomager arbeider hjemme for seg selv
1914-1915 Karen Goa, handelsbetjent, Frue meieri
1926 Rangvald Henriksens fruktforretning
2014-16--- Casa Gio – italiensk restaurant
Annonser fra 1898. :Undertegnede aabner en Syforretning for Guttedragter, Skræddesøm og Huer. Marthine Hetland. Laura Engh.
1901 - En del melk ønskes til udsalg.
1903 - Galoger repareres -- Kalosjer ville vi sagt idag.
1907 - Jordmora bodde her en tid før hun flyttet til Bergelandsgata.
Lars H. Lende hadde en tid verksted her. Han var en drivkraft i byen for å lære opp ungdom til praktisk arbeid i verksteder. Bladet Fagamatøren ga han ut i mange år. Fra 1925.
Erik Anton Sikstrøm kom fra Sverige. Han hadde hatt kolonial i Nymansveien 127, og Ladegårdsveien, dessuten i Pedersgata 27 før han åpnet melkeutsalget her.